Il-Kap tal-Partit Nazzjonalista Simon Busuttil illejla, f'Konferenza tal-Aħbarijiet qal illi għandu l-provi li juru illi Keith Schembri għadda mas-€650,000 lil Adrian Hillman, eks-Direttur Maniġerjali tal-Allied Newspapers, f'dak li Busuttil qed isejjaħ bħala ċirku ta' ħasil ta' flus. L-ammonti, allega Busuttil, għaddew minn diversi banek, fosthom il-bank Pilatus u oħrajn mill-Iżvizzera, u ammonti minn dawn malli waslu fil-kontijiet ta' Hillman kienu investiti f'bonds, f'dak li Busuttil qed isostni li huwa ħasil ta' flus. Mistoqsi dwar jekk il-flus li qed issemmi u li qed jallega li huma ħasil ta' flus kienux ġejjin minn ħlas għall-proġett tat-Times fl-Imrieħel, Busuttil qal lill-ġurnalist biex jasal għal konklużjonijiet hu, għalkem sostna li l-gazzetta Times hija "vittma." Busuttil sostna li l-pagamenti għaddew minn kumpanija oħra ta' Schembri bl-isem Malmos. Busuttil sostna li f'pagament wieħed kienu għaddew $169,875 li malli waslu pajjiżna, ġew investiti f'bonds, dan apparti pagament ieħor ta' $100,000 lill-kumpanija Leicester Holdings u każ ieħor ta' 24 pagament ta' $5,000 il-wieħed, fosthom mill-Bank Pilatus. Busuttil sostna illi dan huwa każ ċar ta' ħasil ta' flus u qal ukoll li se jkun qed itella' dawn il-provi għand il-Maġistrat Natasha Galea Sciberras li qegħda tmexxi l-inkjesta dwar Keith Schembri. Simon qabad storja riċiklata għax qed jara l-kollass tal-politika tiegħu Intant fi stqarrija ftit tal-ħin ilu iċ-Chief of Staff tal-Prim Ministru Keith Schembri qal li Busuttil reġa qed jigdeb, "billi qed jerġa jivvinta storja li ilha fil-media mis-sena l-oħra. Jien diġa tajt it-tweġibiet kollha fuq il-materji ta' negozju privat tiegħi qabel ma kont appuntat fil-kariga, liema negozju jrid ikun kollu ddokumentat, iddikjarat u bit-taxxa mħallsa kollha f'Malta...għalhekk mhux se nikkummenta aktar." Schembri sostna li bħal meta saru allegazzjonijiet qabel hu jinsab kuntent li l-affari se tkun quddiem il-Maġistrat sabiex "il-verità tal-kaċċa li Busuttil qed jagħmel fuq in-nies jinkixef. Huwa evidenti li Busuttil jinsab f'paniku minħabba l-kollass totali tal-politika tad-diviżjoni tiegħu. "